b'\n_START_ARTICLE_\nBrisbane\n_START_SECTION_\nPovijest\n_START_PARAGRAPH_\nPrije dolaska Europljana su na prostoru Brisbanea \xc5\xbeivjeli Aborid\xc5\xbeini. Prvi Europljanin koji je do\xc5\xa1ao na taj prostor je bio Matthew Flinders. Kao i mnoga druga naselja u Australiji, i Brisbane je osnovan kao kolonija zatvorenika iz Velike Britanije. Godine 1824. guverner Brisbane je doplovio brodom s 29 zatvorenika iz Sydneya na mjesto dana\xc5\xa1njeg Redcliffea, odakle se kolonija sljede\xc4\x87e godine preselila na mjesto dana\xc5\xa1njeg gradskog centra Brisbanea. Godine 1838. po\xc4\x8delo je naseljavanje Brisbanea europskim doseljenicima, a naselje je i slu\xc5\xbebeno progla\xc5\xa1eno slobodnim 1842. Od 1859. Brisbane je prijestolnica Queenslanda, koji je tada postao posebna kolonija. 1893. je grad pogodila jaka poplava. Ubrzo nakon toga je u blizini otkriveno zlato, te je po\xc4\x8delo ja\xc4\x8de naseljavanje._NEWLINE_1879. je sagra\xc4\x91ena prva \xc5\xbeeljezni\xc4\x8dka pruga do grada Ipswicha. 1885. je sagra\xc4\x91en tramvaj. Brisbane je status grada stekao tek 1902. Godine 1925. preko dvadeset vanjskih naselja je priklju\xc4\x8deno gradu, kojim od tada upravlja gradsko vije\xc4\x87e._NEWLINE_Za vrijeme Drugog svjetskog rata, Brisbane je slu\xc5\xbeio kao sjedi\xc5\xa1te savezni\xc4\x8dkih snaga na Pacifiku, \xc4\x8diji je zapovjednik bio ameri\xc4\x8dki general Douglas MacArthur. 1942. je do\xc5\xa1lo do sukoba izme\xc4\x91u australskih i ameri\xc4\x8dkih vojnika stacioniranih u gradu._NEWLINE_1974. je grad ponovo pogodila poplava, te je nakon toga regulirana rijeka Brisbane. 1982. su u gradu odr\xc5\xbeane Igre Commonwealtha, a 1988. Svjetska izlo\xc5\xbeba EXPO.\n_START_SECTION_\nZemljopis\n_START_PARAGRAPH_\nBrisbane se nalazi na istoku Australije, na u\xc5\xa1\xc4\x87u rijeke Brisbane koja meandrira kroz grad i ulijeva se u zaljev Moreton. Reljef je brdovit (grad se nalazi na isto\xc4\x8dnim padinama Velikog razvodnog gorja). Uz rijeku je naplavna ravnica \xc4\x8desto izlo\xc5\xbeena poplavama. U sjevernom dijelu grada ima jo\xc5\xa1 mnogo manjih rijeka i vodotokova (najzna\xc4\x8dajnija je Pine River na kojoj se nalaze umjetna jezera Samsonvale i Kurwongbah)._NEWLINE_Klima je vla\xc5\xbena suptropska. Ljeta su vru\xc4\x87a i vla\xc5\xbena, a zime blage i suhe. Tokom ljeta se \xc4\x8desto doga\xc4\x91aju jake oluje, a grad je \xc4\x8desto na meti tropskih ciklona (najja\xc4\x8di je bio tropski ciklon Wanda 1974. koji je uzrokovao veliku poplavu).\n_START_SECTION_\nGospodarstvo\n_START_PARAGRAPH_\nU gradu je razvijena moderna industrija visoke tehnologije (posebno informati\xc4\x8dka industrija). Postoji rafinerija nafte, metaloprera\xc4\x91iva\xc4\x8dka industrija i proizvodnja papira. Razvijen je financijski sektor. Gradska luka je tre\xc4\x87a po zna\xc4\x8denju u Australiji. U luci je razvijena trgovina. Grad je i zna\xc4\x8dajan obrazovni i ista\xc5\xbeiva\xc4\x8dki centar (posebno za biomedicinu i molekularnu biologiju). U novije vrijeme je zna\xc4\x8dajan turizam.\n_START_SECTION_\nZnamenitosti\n_START_PARAGRAPH_\nGrad ima mnogo parkova i rekreacijskih zona. Zna\xc4\x8dajno je za\xc5\xa1ti\xc4\x87eno podru\xc4\x8dje za koale Lone Pine Koala Sanctuary. Zna\xc4\x8dajan je botani\xc4\x8dki vrt. Poznata je zvjezdarnica Sir Thomas Brisbane Planetarium. U okolici grada postoje poznate stijene za penjanje (posebno Story Bridge). Poznati su klifovi Kangaroo Point. U gradu je sjedi\xc5\xa1te parlamenta i vlade Queenslanda. Zna\xc4\x8dajan je gradska vije\xc4\x87nica sa 70 m visokim tornjem sa satom. U sredi\xc5\xa1tu grada je Sredi\xc5\xa1nji poslovni distrikt s mnogim neboderima i modernim poslovnim zgradama._NEWLINE_Grad ima mnogo muzeja i galerija (poznata je Galerija moderne umjetnosti Queenslanda-GOMA). Grad je poznat po mnogim festivalima i kulturnim doga\xc4\x91ajima (Me\xc4\x91unarodni filmski festival, Rije\xc4\x8dni festival).'